**Siseministeerium**

**Välisministeerium**

**Politsei-ja Piirivalveamet**

 30.04.2024, nr 328

Koopia: Sander Salmu, Kliimaministeerium, sander.salmu@kliimaministeerium

Ain Tatter, Kliimaministeerium, ain.tatter@kliimaministeerium

Eda Rembel, Kliimaministeerium, eda.rembel@kliimaministeerium

**PÖÖRDUMINE**

**Valgevene kodanikest autojuhtidele viisade ja töölubade väljastamisest**

Lugupeetud minister Lauri Läänemets

Lugupeetud minister Margus Tsahkna

Lugupeetud peadirektor Egert Belitšev

Eesti rahvusvahelisi autovedajaid ühendava esindusorganisatsioonina pöördume alljärgnevalt Teie poole probleemi ning ettepanekuga, mis puudutab Valgevene kodanikest autojuhtidele viisade ja töölubade väljastamist eesmärgiga võimaldada töötamist Eesti ettevõtetes.

Autojuhtide puudus on kujunenud veondussektoris globaalseks probleemiks, seda nii Euroopas kui ülemaailmselt. Rahvusvahelise Maanteetranspordi Liidu (IRU) andmetel on Euroopa Liidus ligi viiendik ehk 425000 autojuhi ametikohtadest täitmata. Aastaks 2028 prognoositakse selle arvu kasvu üle 745000, kui ei võeta vastu olulisi meetmeid pensionile jäävate juhtide asendamisega. Eestis on uuringu järgi täitmata 16% veokijuhtide ametikohtadest, ehk suurusjärgus 2500 ilma juhita seisvat veokit. Äärmusliku mõjuna on probleem hakanud tekitama järjest enam tõrkeid tarnekindluse tagamisel ning kaupade õigeaegsel kohaletoimetamisel. Euroopa Komisjon on transpordisektori defineerinud riigi kriitilise infrastruktuuri osaks, mis peab tagama kaupade ja teenuste kättesaadavuse riigi elanikele.

Kirjeldatud olukorras on saanud väga tähtsaks konkurentsivõime näitajaks kolmandatest riikidest pärit välistööjõu palkamise võimalused. Tuleb tunnistada, et kahjuks on need Eestis võrreldes lähinaaberriikidega oluliselt keerulisemad ja piiravamad, mistõttu jäävad Eesti veoettevõtted konkurentsis alla ning on viimastel aastatel kaotanud märkimisväärse turuosa nt. Leedu, Poola, Läti jt. riikide vedajatele. Languse peatamiseks ning vähemalt võrdväärsete tingimuste loomiseks oleme muuhulgas pöördunud ettepanekutega ja osalenud aktiivselt Välismaalaste seaduse (VMS) muutmise väljatöötamisel. Loodame, et seaduse uues redaktsioonis võetakse meie ettepanekud arvesse.

Eesti ettevõtted kasutavad rahvusvahelistel autovedudel hinnanguliselt ligikaudu 7000 - 8000 veoautot ning samas suurusjärgus on ka autojuhtide arv. 25% ehk 2000 nendest on pärit kolmandatest riikidest ning see arv on viimastel aastatel pidevalt kasvanud. Nimetatud võõrtöölistest autojuhtidest 1200 olid Ukraina kodanikud ning 400 Venemaa ja 400 Valgevene kodanikud. Paljud Ukraina juhid lahkusid sõja alguses kodumaale. Venemaa ja Valgevene juhtide viisade ja töölubade pikendamine, rääkimata uute juhtide tööle võtmise võimalikkusest

kadus ära. Kõikide nende asemele oli vaja leida uued autojuhid, lahendusena hakati värbama Usbekistani, Kasahstani, India ja teiste riikide kodanikke. Kuid ka nendele kehtestati 2022 aastal piirangud. Antud olukorras olid rahvusvahelised autovedajad sunnitud rentima juhte läbi Läti, Leedu ja Poola, selleks, et oleks võimalik kasutada Valgevenest, Usbekistanist ja teistest riikidest pärit autojuhte. Kuid see tähendab ka tööjõumaksude viimist nimetatud riikidesse.

Mitmed veoettevõtted on kolinud oma tegevuse Lätti või Leetu, sest kehtivate piirangute tõttu ei ole võimalik Eesti ettevõtjatel rahvusvahelises konkurentsis ellu jääda.

Teadaolevalt on nii Lätis, Leedus kui Poolas võimalik Valgevene kodanikest juhtide töölevõtmine. Eestis kehtestatud piiranguga kahjustab riik oma ettevõtete tegevust ja konkurentsivõimet, kes on teinud märkimisväärseid kulutusi juhtide väljaõpetamiseks ja töölevõtmiseks, kuid on sunnitud vajalike lubade mittepikendamise tõttu nendest loobuma ning asuma otsima ja koolitama uusi juhte samal ajal kui seni töötanud kontrollitud, kogemustega ja lojaalsed juhid lähevad tööle naaberriikide konkurentidest ettevõtetesse.

Kohtumistel ministeeriumite esindajatega oleme korduvalt tõstatanud küsimuse sanktsioonide erinevast tõlgendamisest ja rakendamisest EL liikmesriikide poolt ning naaberriikide erisustest Valgevene kodanikest autojuhtidele viisade ja LTRide väljastamisel ning pikendamisel. Palume tungivalt kaaluda Valgevene kodanike puhul erisuse lubamist sarnaselt mainitud teistele EL riikidele. Käesoleva kirjaga teeme ettepaneku lubada Valgevene kodanikest autojuhtidele Eesti ettevõtetes töötamiseks vajalike dokumentide (viisa, LTR) väljastamine ja pikendamine.

Mõistame hukka Valgevene riigi toetuse Venemaa agressioonile, kuid see ei peaks automaatselt tähendama kõigi Valgevene kodanike hukkamõistu ning tühistamist. Seda enam, et mõned aastad tagasi väljendasime toetust Valgevene inimestele, kes kohaliku diktaatori vastu meelt avaldasid.

Samuti juhime tähelepanu, et oluline on sanktsioonide ühesugune tõlgendamine ja rakendamine, ise täiendavalt lisameetmeid kehtestada ei ole mõistlik ja nendel puudub ka tegelik soovitud mõju.

Tänades ja heale koostööle lootma jäädes.

Lugupidamisega

Ermo Perolainen

ERAA peasekretär/juhatuse liige/digitaalallkiri/